
ΚΙΝΗΤΟΠΟΙΗΣΗ ΤΩΝ ΣΕΠΕ ΣΤΗ Δ΄ ΔΙΕΥΘΥΝΣΗ
ΠΕΜΠΤΗ 8/10 ΣΤΙΣ 2 μ.μ.
Β΄ ΦΑΣΗ ΠΡΟΣΛΗΨΕΩΝ ΑΝΑΠΛΗΡΩΤΩΝ/ΤΡΙΩΝ:
ΜΗΔΕΝΙΚΕΣ ΠΡΟΣΛΗΨΕΙΣ ΓΕΝΙΚΗΣ ΑΓΩΓΗΣ ΣΤΗ Δ΄ ΑΘΗΝΑΣ
ΤΑ ΣΧΟΛΕΙΑ ΔΕΝ ΜΠΟΡΟΥΝ ΝΑ ΛΕΙΤΟΥΡΓΗΣΟΥΝ
Προκηρύσσουμε 3ωρη ΣΤΑΣΗ ΕΡΓΑΣΙΑΣ από τη 1 μ.μ. έως τις 4 μ.μ., με χρήση όσων ωρών χρειάζεται κάθε συνάδελφος/ισσα.
Συναδέλφισσες και συνάδελφοι,
Η καθημερινότητα στα σχολεία είναι πολύ δύσκολη. Είναι πραγματικά αδύνατον να καταρτιστούν και να υλοποιηθούν ολοκληρωμένα προγράμματα, τόσο στο πρωινό ωράριο όσο και στο Ολοήμερο. Οι ελλείψεις σε εκπαιδευτικούς ειδικοτήτων, ιδιαίτερα στη Φυσική Αγωγή και την Αισθητική Αγωγή, καθώς και σε σχολικούς νοσηλευτές, επιβαρύνουν ακόμη περισσότερο την καθημερινή λειτουργία των σχολείων.
Την ίδια στιγμή, οι ελλείψεις στην Παράλληλη Στήριξη αφήνουν μαθητές και μαθήτριες χωρίς την αναγκαία εκπαιδευτική υποστήριξη. Ομοίως, πλήττονται και τα παιδιά που χρειάζονται να ενταχθούν στα τμήματα ΖΕΠ.
Η κατάσταση αυτή υποβαθμίζει τα μορφωτικά δικαιώματα των παιδιών, δυσχεραίνει το έργο των εκπαιδευτικών και δημιουργεί πρόσθετες δυσκολίες στην ασφαλή και εύρυθμη λειτουργία των σχολικών μονάδων.
Οι εκπαιδευτικοί δεν πρόκειται να αποδεχτούμε αυτή την «κανονικότητα», ούτε να επωμιστούμε τις συνέπειες της υποστελέχωσης με παραβίαση του νόμιμου ωραρίου και των εργασιακών μας δικαιωμάτων.




Απαιτούμε εδώ και τώρα:
· Την άμεση κάλυψη όλων των κενών στα σχολεία της Δ΄ Αθήνας, στη Γενική Αγωγή (ΠΕ70, ΠΕ60 και λοιπών ειδικοτήτων) και στην Παράλληλη Στήριξη, με προσλήψεις του αναγκαίου αριθμού εκπαιδευτικών, ΕΕΠ και ΕΒΠ.
· Την άμεση ενημέρωση από τη Διεύθυνση Εκπαίδευσης για τον ακριβή αριθμό των κενών ανά σχολική μονάδα και ειδικότητα.
· Τον άμεσο επαναπρογραμματισμό των προσλήψεων και την πραγματοποίηση συμπληρωματικής φάσης ή κάθε άλλης αναγκαίας διαδικασίας, με σαφές χρονοδιάγραμμα πλήρους κάλυψης των αναγκών.
· Τη διασφάλιση ότι δεν θα ζητηθεί από τους εκπαιδευτικούς να καλύψουν τα κενά με υποχρεωτικές υπερωρίες κ.λπ.
Προκηρύσσουμε στάση εργασίας από τη 1 μ.μ. έως τις 4 μ.μ., ανάλογα με τις ανάγκες κάθε εκπαιδευτικού.
Τα σχολεία πρέπει να λειτουργήσουν τώρα, με όλο το αναγκαίο προσωπικό! Είναι υποχρέωση της Πολιτείας και προϋπόθεση για την ισότιμη πρόσβαση όλων των παιδιών στη μόρφωση.
Καλούμε τους/τις συναδέλφους/ισσες να συμμετάσχουν στη συγκέντρωση διαμαρτυρίας στη Δ΄ Διεύθυνση.
Τα Διοικητικά Συμβούλια των Συλλόγων Εκπαιδευτικών Π.Ε. Δ΄ Αθήνας

